צציליה רושאק

צֶציליה רוֹשַאק (בפולנית: Cecylia Roszak;‏ 25 במרץ 1908, קיילצ'בו, מחוז פוזן, גרמניה – 16 בנובמבר 2018, קרקוב, פולין) הייתה נזירה דומיניקנית וחברה במחתרת. היא הוכרה כחסידת אומות העולם ב־1984 על ידי יד ושם על פעולתה להצלת יהודים במלחמת העולם השנייה. רושאק נולדה בשם מריה בכפר לַנגֶנדורף שבמחוז פוזן (אנ'), האימפריה הגרמנית (כיום קיילצ'בו שבפולין גדול, פולין). סיימה בית ספר למסחר ותעשייה לבנות בפוזנן. בשנת 1929, בגיל 21, נכנסה מריה למנזר Na Grodku בקרקוב השייך למסדר הדומיניקני. לאחר חמש שנים היא קיבלה על עצמה את הנזירות ושינתה את שמה לצציליה. ב־1938 היא, קבוצת נזירות נוספות ואם המנזר ברטרנדה (שם הנזירות של אנה בורקובסקה) הגיעו לווילנה שהייתה אז חלק מפולין, כדי להקים מנזר חדש. פרוץ מלחמת העולם השנייה עיכב את הקמת המנזר אולם בסופו של דבר הוא הוקם על ידן. וילנה נכבשה על ידי הצבא הגרמני במבצע ברברוסה ביוני 1941. רושאק נפטרה בשנת 2018, בגיל 110. מיד עם תחילתו של הכיבוש הגרמני החלו הרדיפות וההשמדה של היהודים בפולין. אם המנזר ברטרנדה ניסתה לגייס את תמיכת הממסד הקתולי בליטא לאחר הטבח פונאר ביולי 1941, אך הם דחו את מאמציה מחשש שהכוחות הגרמניים יהרסו רכוש של הכנסייה ויהרגו כל מי שינסה לסייע ליהודים. בספטמבר 1941 כל יהודי וילנה אולצו להיכנס לגטו במרכז העיר. אם המנזר, יחד עם שש נזירות נוספות, בהן צציליה רושאק, החליטה לפעול על דעת עצמה והחביאה במנזר קבוצה של 17 צעירים יהודים חברי השומר הצעיר שחיפשו מקום מחבוא. חלק מקבוצה זו - אריה וילנר, אבא קובנר, רחל לאה זילברברג, ישראל נגל, חומה גודות, חייקה גרוסמן, אדק בוראקס ואברהם סוצקבר - הפכו בהמשך לחברי מחתרת בגטו ביאליסטוק, בגטו ורשה ובגטו וילנה. . ב-1942 עזבה קבוצה של פעילים את המנזר וחזרה לגטו במטרה לארגן תא התנגדות מחתרתי. תחילת התארגנותם נעשתה בין כותלי המנזר בסיוע אם המנזר ושש הנזירות הנוספות. אבא קובנר כתב את המנשר הראשון שלו שקרא למרד בגטו בשהותו במנזר. גם לאחר שעזבו את המנזר חברי המחתרת שמרו על קשר הדוק עם אם המנזר, שביקרה אותם בגטו והעבירה להם תחמושת ונשק. ניסיון ההתקוממות בגטו וילנה נכשל, ובאוגוסט-ספטמבר 1943 הגטו חוסל וכ-12,000 איש נשלחו למחנות ריכוז באסטוניה. אם המנזר נאסרה ונשלחה למחנה עבודה, המנזר נסגר והנזירות נאלצו להתפזר. הקשר בין אם המנזר לניצולים שהחביאה נשמר גם אחרי תום המלחמה. ב-1984, הוכרו אם המנזר יחד עם שש הנזירות הנוספות, בהן צציליה רושאק, כחסידות אומות העולם. בתום המלחמה הצטרפה רושאק למנזר בקרקוב, שם חיה עד מותה ב-2018. היא נקברה בבית הקברות ההיסטורי ראקוביצקי (אנ') בקרקוב. רושאק שלטה בפולנית, באנגלית, בגרמנית, בצרפתית ובלטינית. מדיה וקבצים בנושא צציליה רושאק בוויקישיתוף Poland mourns world's 'Oldest Nun' who saved Jews - חדשות הוותיקן Sister Cecylia Roszak - האינדיפנדנט 2 בדצמבר 2018 Polish nun who helped hide Vilna ghetto rebels during Holocaust dies at 110 - טיימס אוף יזראל 21 בנובמבר 2018 משפחת רושאק באתר חסידי אומות העולם ביד ושם עופר אדרת, הנזירה שהצילה את אבא קובנר מתה בגיל 110, באתר הארץ, 22 בנובמבר 2018 מתה הנזירה המבוגרת בעולם, שהצילה יהודים בשואה, באתר ynet, 22 בנובמבר 2018 איריס ז'ורלט, ‏אשת השבוע: הנזירה שסיכנה את חייה למען יהודים בשואה נפטרה בגיל 110, באתר מעריב אונליין, 24 בינואר 2019 Gross, David C, The Jewish people's almanac, 1st ed, Garden City, N.Y.: Doubleday, 1981, עמ' 465–66 אנה בּוֹרקוֹבְסְקָה | www.yadvashem.org, באתר borkowsaka.html(הקישור אינו פעיל) Sister Cecylia Roszak, Independent.ie, ‏December 2 2018 (באנגלית) Stefan J. Bos, Poland mourns world's 'Oldest Nun' who saved Jews - Vatican News, www.vaticannews.va, ‏2018-11-24 (באנגלית)